section_heading: Klupska karijera
paragraph_text: Davor Šuker rodio se u Osijeku 1968. godine a njegova obitelj potječe iz Livna. Izdanak je osječke škole nogometa. Nogometnu karijeru je započeo 1984. godine u rodnom mu Osijeku, igrajući za prvoligaša NK Osijek gdje ostaje do 1989. godine. U Osijeku je odigrao 91 ligašku utakmicu i postigao 40 pogodaka. Nakon Osijeka odlazi u redove jačeg hrvatskog kluba, zagrebačkog NK Dinama. U Dinamu je do 1991. godine a onda odlazi u španjolsku Primeru, u FC Sevillu. U tom je gradu i klubu proveo sljedećih 5 godina i u tom razdoblju postao ikona kluba, zabivši 76 pogodaka u 153 nastupa. Prije europske smotre 1996. u Engleskoj kupio ga je Real Madrid. Tamo je Šuker osvojio naslov prvaka Španjolske 1997. godine, pa onda i Ligu prvaka 1998. godine. U Real Madridu je sveukupno u 106 nastupa zabio 49 pogodaka. Te iste godine dobitnik je nagrade za najboljeg sportaša godine u izboru Sportskih novosti, a dvostruki je dobitnik i najviše Državne nagrade za šport "Franjo Bučar" i kao pojedinac i kao član reprezentacije.